На жаль, сёння беларусы вельмі мала ўвагі звяртаюць на ўсё беларускае. Мы амаль не чытаем беларускіх кніг, не слухаем беларускую музыку і не глядзім беларускае кіно. І заўсёды апраўдваемся — няма часу ці магчымасці. Але і сапраўды, бывае што вельмі цяжка знайсці нават некалькі вольных хвілін. Таму мы прапануем наступны варыянт: прачытаць за месяц адну кнігу, паглядзець адзін фільм і паслухаць адзін беларускі альбом. Пагадзіцеся, зрабіць гэта зусім не цяжка. Нават чытаючы толькі 30 хвілін у дзень, можна за месяц прачытаць даволі аб’ёмныя кнігі. Што ўжо казаць пра фільмы ці музыку.